b'\n_START_ARTICLE_\nMutual Street Arena\n_START_SECTION_\nZgodovina\n_START_PARAGRAPH_\nDvorano so odprli leta 1912, stro\xc5\xa1ki gradnje so do odprtja narasli do zneska 500.000 dolarjev.  V \xc4\x8dasu odprtja je bila dvorana s svojo kapaciteto 7.500 obiskovalcev najve\xc4\x8dja dvorana v Kanadi. Drsali\xc5\xa1\xc4\x8de si je lastilo podjetje Toronto Arena Company, ustanovljeno 19. septembra 1911. Predsednik podjetja je bil sir Henry Pellatt, vrhovni direktor Lol Solman in pomo\xc5\xbeni direktorji Aemilius Jarvis, Joseph Kilgour, T.W. Horn, R.A. Smith in polkovnik Carlson, aktivno vlogo pri odlo\xc4\x8danju sta imela tudi \xc5\xa1e dva druga direktorja iz Montreala. Dvorano so sicer zgradili med ulicama Dundas Street in Shuter Street, na lokaciji nekdanjega drsali\xc5\xa1\xc4\x8da Mutual Street Rink, ki so ga predhodno uporabljali za curling in drsanje._NEWLINE_Dvorana je sprva slu\xc5\xbeila kot doma\xc4\x8da dvorana NHA mo\xc5\xa1tev Toronto Blueshirts in Toronto Tecumsehs, a se je gradnja kljub predhodnim izra\xc4\x8dunom zavlekla. To je pomenilo, da omenjeni mo\xc5\xa1tvi nista nastopali v sezoni 1911/12, kot je bilo na\xc4\x8drtovano. Prvo poklicno hokejsko tekmo so tako v dvorani odigrali \xc5\xa1ele 25. decembra 1912. _NEWLINE_V dvorani so trikrat igrali finale Stanleyjevega pokala, pri \xc4\x8demer se je kon\xc4\x8dne zmage vselej veselilo doma\xc4\x8de mo\xc5\xa1tvo iz Toronta. Niz so za\xc4\x8deli Toronto Blueshirts leta 1914, ga nadaljevali Torontos leta 1918 in kon\xc4\x8dali Toronto St. Patricks (predhodno znani kot Torontos oziroma Toronto Arenas) leta 1922. V dvorani so med letoma 1919 in 1931 tudi devetkrat gostili finale Memorial Cupa, najpomembnej\xc5\xa1ega kanadskega mladinskega hokejskega tekmovanja. Klub Toronto St. Patricks se je leta 1927 preimenoval v Toronto Maple Leafs in pod tem imenom \xc5\xa1e danes nastopa v ligi NHL. Ekipa je nato v dvorani Arena Gardens igrala le \xc5\xa1e do odprtja nove dvorane Maple Leaf Gardens v letu 1931._NEWLINE_Ker je do poznih 20. let \xc5\xa1lo za edini objekt z umetno vzdr\xc5\xbeevano ledeno ploskvijo vzhodno od Manitobe, so St. Patricksi dvorano pogosto prepu\xc5\xa1\xc4\x8dali v uporabo drugim mo\xc5\xa1tvom. Ta so dvorano uporabljala kot nevtralno prizori\xc5\xa1\xc4\x8de svojih tekem, \xc5\xa1e posebej v za\xc4\x8detnih in zaklju\xc4\x8dnih mesecih sezon, ko je bilo pretoplo za naravni led. _NEWLINE_8. februarja 1923 so v dvorani spisali zgodovino, ko je radijska postaja CFCA, v lasti \xc4\x8dasopisnega podjetja Toronto Star, predvajala prvi radijski komentar kake hokejske tekme v zgodovini. V anale se je kot komentator oziroma povzemalec dogajanja vpisal Norman Albert, igrali pa sta ekipi North Toronto in Midland. Tekmo lige OHA Intermediate je dobilo lokalno mo\xc5\xa1tvo North Toronto (iz severnega Toronta) z rezultatom 16\xe2\x80\x934. _NEWLINE_Kasneje tisto sezono je pri\xc4\x8del vodilno vlogo pri radijskih komentarjih hokejskih tekem prevzemati Foster Hewitt, ki se je v vlogi radijskega komentatorja za Hockey Night in Canada udejanjal \xc5\xa1e vse tja do za\xc4\x8detka 60. let. 14. februarja 1923, manj kot teden dni po zgodovinskem Albertovem komentarju, se je v zgodovino vpisal \xc5\xa1e Hewitt - tokrat kot prvi radijski komentator katere koli NHL tekme v zgodovini. To tekmo so prav tako odigrali v dvorani Arena Gardens, nasproti sta si stali ekipi Toronto St. Patricks in Ottawa Senators. _NEWLINE_10. junija 1925 je v dvorani potekalo celo versko sre\xc4\x8danje Kanadske prezbiterijanske cerkve, Kanadske metodisti\xc4\x8dne cerkve in Kongregacijske zveze Kanade. Na tem sre\xc4\x8danju so vse tri cerkve zdru\xc5\xbeili v eno, v Zdru\xc5\xbeeno kanadsko cerkev._NEWLINE_Po odhodu Maple Leafsov so v dvorani \xc5\xa1e naprej prirejali hokejske tekme, a so svoje prilo\xc5\xbenosti dobivali tudi ostali \xc5\xa1porti. Med drugim so se ob\xc4\x8dinstvu v dvorani predstavili: kolesarske dirke in Torchy Peden, boks in Sammy Luftspring, rokoborba in Stan Stasiuk ter tenis in Pancho Segura. Januarja 1943 je v dvorani s svojo skupino gostoval d\xc5\xbeezovski glasbenik Glenn Miller. Kasneje se je celo izkazalo, da je bilo to edino gostovanje v Torontu za njega in njegovo glasbeno skupino. Leta 1954 so v dvorani priredili prvo predstavo s \xc4\x8dolni v Torontu. Istega leta se je v dvorani pri\xc4\x8del tudi Melody Fair, sklop razli\xc4\x8dnih glasbenih in kulturnih dogodkov. _NEWLINE_Leta 1938 so lastniki dvorano oddali v najem Williamu Dicksonu, ki jo je spremenil v rekreacijski objekt - pozimi je rekreativcem ponudil drsanje, poleti pa kotalkanje. Tistega leta so spremenili tudi ime dvorane, in sicer v Mutual Street Arena.  Dickson je objekt leta 1945 dokon\xc4\x8dno odkupil in naslednjih 43 let je ostal v lasti njegove dru\xc5\xbeine. Leta 1962 so nato dvorano prenovili, prenova je stala 3 milijone dolarjev. Prenovljena dvorana je odtlej premogla 18 stez za curling, parkirno gara\xc5\xbeo in novo pro\xc4\x8delje.  Dvorano so tedaj preimenovali v The Terrace (Terasa) in to ime se je obdr\xc5\xbealo okoli 25 let, vse dokler niso dvorane leta 1988 prodali. S prodajo se je tudi prenehalo obdobje \xc5\xa1portne namembnosti zgradbe, saj so novi lastniki objekt povezali v stanovanjski kompleks. Slednji se ni obnesel in dvorana je svoja vrata dokon\xc4\x8dno zaprla 30. aprila 1989. Ru\xc5\xa1enje je sledilo nekaj mesecev pozneje.'